## DECLARACIÓ INSTITUCIONAL DEL MOLT HONORABLE PRESIDENT DE LA GENERALITAT, CARLOS MAZÓN

Comparec per a traslladar-vos els acords als quals s’ha arribat en el Ple extraordinari del Consell de la Generalitat Valenciana que acabem de celebrar, i que estan dirigits a donar resposta a les conseqüències derivades de l’actual situació excepcional i d’emergència per la qual travessen en estos moments milers de persones afectades pels efectes de la DANA.

En primer lloc, el Consell en Ple ha aprovat activar una línia d’ajudes directes de 6.000 euros a totes les persones les cases de les quals s’hagen vist afectades per les riuades. Es tramitaran per la via de màxima urgència amb l’objectiu que puguen ser rebudes abans que finalitze esta mateixa setmana per aquells que ho necessiten.

En segon lloc, s’ha aprovat una línia d’ajudes directes destinada als gastos de necessitat urgent que han hagut d’afrontar els municipis i que seran des dels 200.000 euros per a cada un d’ells. Per a la seua tramitació es disposaran tots els mitjans humans i tècnics que garantisquen la màxima celeritat.

Estes dos primeres mesures formen part del paquet anunciat de 250 milions d’euros.

Addicionalment hem aprovat un acord per a declarar, a similitud de la pandèmia, tot el personal que treballe per a la Conselleria de Sanitat i per a tots els sanitaris, el servici essencial i la seua catalogació com a tal.  
D’igual manera vullc comunicar-vos que sol·licitaré comparéixer en les Corts Valencianes els pròxims dies per a informar de l’evolució de la DANA tal com vaig fer amb els síndics dels diferents grups parlamentaris la setmana passada.

Finalment, vullc recordar-vos que el dia 2 de novembre vam fer una primera bateria de reclamacions, a les quals se sumen estes i m’agradaria comunicar que, segons pareix i tal com reclamem, s’ha concedit la suspensió en el pagament de la segona quota de l’IRPF per als afectats hui mateix.

Després de les reunions que han mantingut els consellers de la Generalitat Valenciana amb els ministres del Govern, el Consell ha acordat la sol·licitud al Govern d’Espanya d’un primer paquet de mesures que xifrem en 31.402 milions d’euros. Concretament 136 mesures en les quals reclamem la participació del Govern. Mesures que serviran per a reconstruir, rellançar i pal·liar els efectes de la DANA.

Passe a detallar alguna de les mesures

• Sol·licitud d’una ajuda complementària a la de 6.000 euros de la Generalitat de fins a 15.000 euros més per als afectats per la DANA.

• Sol·licitud d’una ajuda de 15.000 euros per a rehabilitació o reconstrucció de la vivenda complementaris al que es disposa per la Generalitat Valenciana.

• Sol·licitud d’una ajuda per a la compra de vehicles per un import total de 1.464 milions per a complementar les prestacions del consorci d’assegurances.

• Sol·licitud del pagament de les prestacions per dependència i renda valenciana d’inclusió per a ajudar els més vulnerables així com d’una paga extra doble per als més afectats, un total de 65 milions d’euros.

• Sol·licitud d’una línia d’ajudes per a la reconstrucció immediata de les infraestructures públiques de 2.687,45 milions.

• Sol·licitud d’una ajuda per a la reconstrucció de les àrees industrials i polígons de 7.000 milions.

• Sol·licitud d’execució de totes les obres d’adequació dels llits per a evitar, previndre i anticipar possibles riuades futures per import de 2.200 milions d’euros.

El que vos acabe d’oferir només són algunes de les 136 mesures que reclamem al Govern per a posar en marxa un pla de recuperació per a la zona afectada.

La seua implementació és fonamental i imperativa no solament per a pal·liar els danys materials sinó també previndre futures catàstrofes i garantir la seguretat de la població en una zona que és recurrentment vulnerable a esta mena d’esdeveniments.

Insistisc:  
- és essencial per a abordar les necessitats immediates dels habitants afectats.  
- és fonamental per al restabliment de l’activitat econòmica en la regió.

No vullc concloure esta intervenció sense dirigir-me expressament a tots els ciutadans de la nostra terra que, al llarg d’estos dies tan amargs, tan difícils i tan dolorosos per a tots, han mostrat al món el que som com a poble.

La realitat del que som.

La d’eixa solidaritat plena d’orgull, generositat i empatia de milers de ciutadans que es van llançar als carrers per a ajudar qui més ho necessitava de la Comunitat Valenciana i de tota Espanya.

A tots ells i a cada un, gràcies.

Mai, mai, vos podrem agrair prou la lliçó de ciutadania i orgull que ens heu deixat.

Ho hem fet altres vegades, al llarg de la nostra història.

En 1957 amb la *riuà* de València, en 1982 amb la *pantanà* de Tous a la Ribera, en la DANA del Baix Segura en 2019. En tantes ocasions en les quals hi va haver patiment com el que ara sentim, i llàgrimes com les que ara vessem.

Sempre tornàrem a posar-nos en peu, sempre demostràrem fins a on arriba l’enteresa de la societat valenciana, sempre ho aconseguim.

Sé que ho tornarem a fer.

La realitat no és cap relat. La realitat és la que és.

I a eixa realitat ens enfrontem, sense girar-li l’esquena. A eixa realitat continuarem mirant-la de front, sense baixar la mirada.

Per intens que siga el dolor, l’enfrontarem. Per llarg, dur i complex que parega el camí que tenim per davant, el mirarem de front.

Som un poble valent, sempre ho hem sigut, i ho demostrarem de nou.

A tots els valencians, amb independència de la seua ideologia, o de la seua manera de vore el món, hòmens i dones, jóvens i majors, vos dic que este és un repte col·lectiu que només podrem superar units.

Tots ens necessitem a tots.

Totes les institucions hem de tindre un únic objectiu.

Ningú necessita calcular res.

No és moment de càlculs, és l’hora de respostes, de recursos, de fets per a recuperar el nostre futur, i mirar-lo cara a cara, en peu, com un poble unit, i treballant.

Buscant solucions i certeses.

Conscients d’eixe dolor, però treballant. Conscients de tota la indignació i, per què no dir-ho, d’eixa ràbia, però treballant tots, units, sempre.

Fecha: 04/11/2024